Pola Romnandmo tiratna timbiŋ rapar
Outna kam
Pola gan timbiŋ rapara tirrinanna, ma toŋgorinanna, ma taŋga auŋ aniac Romna rɨtɨpacna laiplacara an ndeacrenanna watna. Na ma toŋgorinanna, ma minapmo kɨdrɨk emtemma minap eacna. Na iŋmbaia ma Spenna pitrikca taŋca kam wembaŋ laŋmo anna wiwitina. Na gan timbiŋ rapar mbuŋa Pola Karaisna kam wembaŋ laŋna kambmo mataua mbopca larurinanapa, titocna eteacna watna tɨpemb kirarira Iesusa raŋgairena meikramtaɨra morena.
Na out ŋgoinna Pola Romna Iesusa rɨpacrena laiplacarmo ra laŋa neaŋrina, na ma minmo aindoprina, ma mina moca memetmbaca mbendeia Raraŋ Aetaniacmo digica ma minmo otacna. Na iŋmbaia ma gan timbiŋ raparna kamna mɨnɨŋmo wiwitirena, “Meikramtaɨra mandaia Raraŋ Aetaniacna rɨtɨpac ŋgutiŋ te, Raraŋ Aetaniacna lamnɨac ŋgoutmo mina wandoŋ ndeacnande. Na mina iarwarna eteacna wat gidikap eacraŋnandet.” Na u gan timbiŋ raparna sapta 1 wes 17na inikca wat te, ma eacrena. Na Pola gaindoprina, meikramtaɨr muruŋcamiŋa mandaia Iudanaŋgeptan, co, Iudana meikramtaɨr wanaiŋ, mina muruŋa tɨp ŋgoreacna makukca morenan. Aintik Raraŋ Aetaniaca mina moca kadmaica ma minmo mac nda aŋgɨnande. Na meac, co, ramootta Iesus Karaisa rɨpac te, Raraŋ Aetaniaca manmo mac nda aŋgɨnande. Te, ma Raraŋ Aetaniacna aikndamootta larunandet, na ma Iesus Karaisna kaka ndarunandet.
Na Raraŋ Aetaniaca meac, co, ramoot ian mac nda aŋgɨ te, mana eteacna watta ŋgam ndarunande. Na Raraŋ Aetaniaca manap eacnande, na mana Ŋeroŋa manmo mbuki mɨnna tɨknande. Ainda moca tɨp ŋgoreacna makukapa memenaca manmo mo irikna gargarar kocor, na manmo bubuocna mɨnna wanaiŋ. Na sapta 5na mɨnna tɨkca taŋga sapta 8, Pola Raraŋ Aetaniacna tɨp wandɨkna mɨnɨŋna kambapa, Ŋeroŋ Ratna gargarna kamb ndoprina, na an Ŋeroŋ Ratta Iesus Karaisa rɨpacrena meikramtaɨrta eteacna watna inik ndeacreke, aiŋa morena.
Na sapta 9na tɨkca taŋca sapta 11, Pola ndona makuk aniacna kamb ndoprina. Na Pol tikca ma Iudanaŋgepta ramoot ian, na anna an meikramtaɨra atua Raraŋ Aetaniaca ndonan ŋgoinna moca larapacrinan. Na Iudanaŋgepta meikramtaɨrta wiwit anikca mina Iesusmo iŋ neaŋrena. Na Iudana meikramtaɨr wanaiŋna wɨtta, mina Iesusna iŋa raŋgairena meikramtaɨr ndarurina. Ri, Pola aindoprina, anna Iudanaŋgepta meikramtaɨrta makuk. Na mina an reac aniaca Raraŋ Aetaniaca minmo monanna, mina mba watta rapacri. Aintik Pola gaind ndamŋirina, iŋmbaia Iudanaŋgepta meikramtaɨrta wiwit toco, mina Iesusna wiwitna tumbunna mbuknandet.
Na mana mamamaina timbiŋ raparna kambca, ma an tɨpemb kirarira Iesusa rɨpacrena laiplacarmo anna raŋgaina mbopatna. Na ma aindopatna, kabena meikramtaɨrmo mamatŋi ŋgoinna tɨpemb kirarira moraŋ. Na ma Raraŋ Aetaniacna aiŋa momona kamb toco ma mboprina, na gan tiacarpaikna ramtaɨr paŋaindta kaŋgauk eacna kamb ndopri, na kabena meikramtaɨrmo otacna kambca ma mboprina.
Rɨtɨpacna taup mbuŋ, aia Raraŋ Aetaniacna lamnɨac ŋgoutta aia wandoik laiŋ taruna mɨn
1
(1—4)
Pol ma ndona up aŋgɨrena ramtaɨrta ramoot ndaruna aiŋirta kambca ma anna niniatna
1 +Aku Pol, aku Iesus Karaisna aiŋna ramoot. Na ma ndo aukmo aca aku mana up aŋgɨrena ramoot ndarurina. Aintik ma aukmo Raraŋ Aetaniacna kam wembaŋ laŋna kam wiwitina babuatna.
2 +Atu ŋgoinna Raraŋ Aetaniaca babuca mbopatna kamma mana rambca morina ramtaɨra, an babuatna kam wembaŋ laŋmo, mana Timbigta Kap ratta tirca eacrina. 3 +Anna mana Nuocna kam wembaŋ laŋ. Na an Nuoc, ma ramootna kirar toc ndaruca gagrirta ramoot paŋan Dewitna barna kaŋgauk ndeacatna. 4 +An mɨnna Raraŋ Aetaniac, mamo mukca tɨkca mac nda moa ŋgepatnanna, na an ŋgagatraca Raraŋ Aetaniacna Ŋeroŋ Ratta aimo ainda wandacrina, anna Iesus Karais, ma gargar aniacap, na ma Raraŋ Aetaniacna Nuoc, na ma aina Kacoot. 5 +Na Iesus Karaisna par mbuŋa Raraŋ Aetaniaca aina nakadmairena, aintik Raraŋ Aetaniaca aimo mana up aŋgɨrena aiŋna ramtaɨrta aiŋ neaŋgatna. Ma ainda mo te, Iudana meikramtaɨr wanaiŋa muruŋa Iesusa rɨpaca mana kamma waraca raŋgaica mana imo aŋgɨ ŋgepna. 6 Na ne toco Iesusna wiwitna inik ndeacrenan. Na ne Iesus Karaisna acatna kamma waracrenanna anna raŋgai.
7 +Ne Romnaŋgepta meikramtaɨr, Raraŋ Aetaniaca nemo matŋirena, ma nena moca acatna, ne mana meikramtaɨr, aku nemo gan kamma tirrina. Aina Aet Raraŋ Aetaniacapa, aina Kacoot Iesus Karais, nenmo kadmaica nena iroar inkarmo moi wewettaca laŋ ndeacnandet.
Pol ma ndomo Romnanda watna ndopatna
8 +Na reac lacau, aku nemo gaindopnande. Gan tiacarpaikna auŋembta meikramtaɨr, mina nena rɨtɨpacna gargar aniacna ninina morena. Aintik nemo muruŋcamiŋ, aku nena ndamŋireke, Iesus Karaisna i mbuŋa, aku ndona tamuŋna Raraŋ Aetaniacmo kam laŋ neaŋrenan. 9-10 +Aukna nikinik iro mbuŋa aku gagaraca Raraŋ Aetaniacna aiŋa morenan, an mana Nuocna kam wembaŋ laŋna aiŋmo wakikia moreke, memetmbaca aku nena moca lamŋirenanna Raraŋ Aetaniaca ndo lamŋirena, na aku mbendeirena. Na memetmbaca aku manmo gagraca mbendeia gainda digirena, ma ndo toŋgo te, ma aukna taupca moca aku nen ndambuŋ nakɨpnande. 11 Aintik aku nena watna toŋtoŋ aniac ŋgoin, ndomo nenmo Ŋeroŋ Ratna kakadmaina opotac ndeida nena neaŋca nemo moi paŋpaiŋina moca. 12 Na iro auknanna gaind, nena rɨtɨpaikca auk ŋgotac te, aukna rɨtɨpac toca nen ŋgotacnande. Ainda mo te, anna ndo aina muruŋna iroar inkara moi gagranande.
13 +Ne Iesusa rɨpacrena laiplacar, aku toŋgorinanna, ne matau lamŋi rapac, kɨdrɨk wɨtca aku nena watna iroa moca, aku mba kɨpatke. Na aukna aiŋa aku Iudana meikramtaɨr wanaiŋmo otaca, mina Iesusa rɨpacrena laiplacar taruna. Ainda moca aku nen motocmo otacnande. Na memetmbaca reikca auk ndambuŋ ndarureke, aukmo kɨraca karirena. 14 Ainda moca Raraŋ Aetaniaca aukmo an aiŋa mona gagraca aukmo Giriknanapa, meikramtaɨr Giriknanna wanaiŋnan kotacna aiŋa neaŋrina, na an landamŋiarta meikramtaɨrapa landamŋiar kocorta meikramtaɨr motocmo otacna aiŋ neaŋgatna. 15 Ainda moca nikinik iro auknanna nemo Romnan motocmo an kam wembaŋ laŋ wiwitina ŋgeprina.
Kam wembaŋ laŋa anna Raraŋ Aetaniacna gargar
16 +Na Raraŋ Aetaniacna gargara kam wembaŋ laŋ ndeacrena, aintik aku kam wembaŋ laŋ ndopnake, numbira mba moitndai, anna ndo meikramtaɨra muruŋa rɨpacrenan mac nda aŋgɨna gargar, na Iudanandmo Raraŋ Aetaniaca outta neaŋgatna, na Iudana meikramtaɨr wanaiŋmo iŋmbaia neaŋgatna. 17 +Na kam wembaŋ laŋ mbuŋa Raraŋ Aetaniaca aimo ma morina tɨpna kirara moa aimo wandoik ŋgacrina, na wandacrina. Na aia rɨpac te, ma aimo meikramtaɨr wandoik laiŋ topnandet. Na an taup mbuŋ niŋgikca aia Raraŋ Aetaniacna lamnɨacmo wandoŋ laŋ ndaruna mɨn. An kamma Raraŋ Aetaniacna Timbigta Kap ndeacrenanna kirar, “Meikramtaɨra mandaia Raraŋ Aetaniacna rɨtɨpac ŋgutiŋ te, Raraŋ Aetaniacna lamnɨac ŋgoutmo, mina wandoŋ ndeacnande. Na mina iarwarna eteacna wat gidikap eacraŋnandet.”
Meikramtaɨr muruŋa Raraŋ Aetaniacmo iŋ neaŋrena
18 +Na aia lamŋirena tamuŋna auŋ ndeacrena Raraŋ Aetaniac, ma ndona nikkakatnan wandacrenan. Na an meikramtaɨr muruŋa manmo iŋ neaŋrenanmo, ma minmo opoik ŋgoreaca nda neaŋrenan. Na an meikramtaɨr manmo iŋ neaŋgarica tɨpemb ŋgorikca morenan mina an tɨpemb ŋgorikca, mina kam gidik laŋmo aŋgɨra wɨkɨnna tɨkrena. 19 +Na an meikramtaɨr, mina Raraŋ Aetaniacna gargarapa reikapa mana tɨpemb kirarirmo mina lamŋia maiatna. Raraŋ Aetaniaca ndo minmo wandaca mamaiat. Na mina ŋgepca manmo iŋ maneaŋreke, ainda moca ma minmo moa ŋgocrairena. 20 +Na an mɨnna Raraŋ Aetaniaca reac, reac tɨkatna mɨnna tɨkca kɨpca mandeacna mɨn, meikramtaɨra Raraŋ Aetaniacna morina reikca watta mairina. Na an taup mbuŋa Raraŋ Aetaniacna morina kirarir ndeida mina wat ŋgocora eacrenan, mina lamŋinande, an Raraŋ Aetaniacna morina kirarirta mɨnɨŋmo, mina lamŋina mɨn, mana an iarwarna eteacna gargara aind ndeacraŋnandet. Ainda moca meacramoot ianna gaindopna mɨnna wanaiŋ, “Aku manmo lamŋi ŋgocor, aintik aku gaindopna mɨnna wanaiŋ, ‘Aku makuk ianmo mo ŋgocor.’ ”
21 +Na mina Raraŋ Aetaniacmo malamŋiri. Aintik mina iroara gainda mba lamŋireke, ma Raraŋ Aetaniac gidik, na mina mana imo mba aŋgɨra ŋgeprenanna. Na mina manmo mba kam laŋa mba neaŋrenanna, wanaiŋ. Aintik mina iroara maŋaŋaori. Na mina iroarapa landamŋiar kocorta kirar, na mina neaupa maeacreke. 22 +Na mina aindoprena, “Aia landamŋiap,” na mina iroara kocnaia taŋga ŋaŋaoca macariri. 23 +Na memetmbac ndeacrena Raraŋ Aetaniacmo mina mana i aniacmo mba aŋgɨ ŋgeprena, mina manmo mba tutpemb rɨmbɨtca mbendeirenan. Wanaiŋ. Mina menacrena meacramootna dawarapa, ŋgorikcapa, amta ŋgoaebapa, nduipapa, kɨrpirap moca mina anna tutpemb rɨmbɨtca mbendeirenan.
Meikramtaɨra ainta tɨpemb ŋgorikca morena
24 +Na meikramtaɨra Raraŋ Aetaniacmo iŋ neaŋreke, ainda moca Raraŋ Aetaniaca minmo wattacarica, mina toŋtoŋgar ŋgorikca minmo wɨŋreke, mina tɨpemb ŋgadudukara morena, na ndorimo aŋgɨra punica ndorita tikemb puŋmo tɨpemb ŋgorikca morenan. 25 +Ainta meikramtaɨra mina Raraŋ Aetaniacna kam gidikmo kecarica ŋgetrikica kam paparu aŋgɨrinan. Na mina an reikca morina Raraŋ Aetaniacmo iŋ neaŋrinan, na mina ŋgepca an Raraŋ Aetaniacna morina reikmo, tutpemb rɨmbɨtca mbendeirena, na mina an reikta kaŋgauk ndeacrena. Na Raraŋ Aetaniac, ma an reikta mɨnɨŋ, ainda moca aia meikramtaɨr, aia Raraŋ Aetaniacna imo iarwara aŋgɨri ŋgepraŋ. Na anna gidik.
26 +Na mina Raraŋ Aetaniacmo iŋ neaŋrenan, ainda moca Raraŋ Aetaniaca minmo, mina tɨpemb ŋgorik ŋgadudukarap watcarica mina an tɨpemb ŋgorikcap eacnande. Na meikpitik minanna, laŋtaŋgoarta tɨpemb wandoik laiŋta kirarir laiŋga kecarica, mina tɨpemb kirarir laiŋga raŋgai ŋgocor. 27 +Na ramtaɨrpitik toco, laŋtaŋgona tɨpemb wandoik laiŋta kirarir kecarica, nikinik iroar minanna anna rugdar kataca eacrena kirar toc, na mina kabena ramtaɨrap tɨpemb ŋgorikca morena. Na ramtaɨra mandaia ainta tɨpembta kirarira morenan, mina anna numbirap, ainda moca mina morina an tɨpemb ŋgorikta rurutina moca mina ndorita an opoikca aŋgɨrena.
28 Ainda moca meikramtaɨra Raraŋ Aetaniacna kaŋgauk ndeacnake, mba lamŋirenanna, aintik Raraŋ Aetaniaca minmo wattacarica mina an iroar ŋgorik anna raŋgairena. Na mina tɨpemb kirarir wandoik laiŋga mba morenan. 29 Na mina gaind tocna tɨpemb ŋgorikca morena, mina an tɨpemb kirarir wandoik laiŋga mba moitndai, na kabena meacramootna reacmo lamnɨac mbuŋa watca toŋgorena tɨp kirar ŋgorikcapa, puŋnaŋgepca morena tɨpna kirar. Na kabena meikramtaɨrta reikmo watca kaega morenan, na mina reik wɨtna meikramtaɨrmo iroar ŋgorik aŋgɨnande, na mina meikramtaɨrmo mo menacrenan, na kaega wanaiŋa tamtamma morenan, na parurenan, na mina kabena meikramtaɨrta, reikmo wanaiŋa tamtamma aŋgɨrenan, na mina kabena meikramtaɨrmo tɨpemb kirarir ŋgorikca morenan. Na ainta iroar ŋgorikca mina iroar inkara mɨn ŋgoin. 30 Na mina meikramtaɨrmo iŋmbai ndoprenan, na mina paparuna kamb topreke, kabena meikramtaɨrta irembca moa ŋgocrairena. Na mina Raraŋ Aetaniacmo puŋnaŋgepca morenan, na kambmo tamtam nakereke, na tamtamma garurureke, ndorita irembmo aŋgɨra ŋgeprena. Na mina ainta kabena tɨpemb ŋgorik ŋgaib koinda morena, mina anna moa larurena. Na mina ndorita amerapaaeterta kamb mbarac ŋgocor. 31 Na mina iroar laiŋ kocor. Na mina an babuca mboprena kambmo mina mba raŋgairenanna. Na mina ndorita racaindpaikembtake, mba toŋgoca lamŋirenanna. Na mina kabena meikramtaɨrmo mba kadmairenan. 32 +Na Raraŋ Aetaniacna tɨp wandoŋna kamma gaindopatna, “Meikramtaɨra aintocna tɨpemb kirarira mo te, mina menacnande.” Na aintocna meikramtaɨr, mina an tɨp wandɨkca mina matau lamŋirena, na mina tɨp wandɨkmo ndarena, mina ainta tɨpemb kirarir ŋgorikca morenan. Na mina an tɨpemb ŋgorik tiŋgikca mba moreke, wanaiŋ, mina an tɨpemb ŋgorikca morena meikramtaɨrta iremb aŋgɨra ŋgeprena.
+ 1:1 Up 9.15, na 13.2, na 22.21, na 1 Ko 1.1, na Gal 1.15 + 1:2 Up 26.6, na Ro 3.21, na 16.25-26, na Gal 3.8, na Ta 1.2 + 1:3 Mt 22.42, na Lk 1.32, na In 1.14, na Up 2.30, na Ro 9.5, na Gal 4.4, na 2 Ti 2.8 + 1:4 Up 13.33, na Ib 9.14 + 1:5 Up 26.16-18, na Ro 12.3, na 15.18, na 1 Ko 15.10, na Gal 2.7-9, na Epe 3.8 + 1:7 Ndu 6.25-26, na 1 Ko 1.2-3, na 2 Ko 1.1, na Gal 1.3, na Epe 1.2, na 1 Te 4.7 + 1:8 Pil 1.3, na Kol 1.3-4, na 1 Te 1.2, na 1.8 + 1:9-10 Up 19.21, na Ro 15.23, na 15.32, na 2 Ko 1.23, na Epe 1.16, na Pil 1.8, na 1 Te 2.5, na 2.10, na 3.10, na 2 Ti 1.3, na Ie 4.15 + 1:13 In 15.15-16, na Up 19.21, na Ro 15.23, na 16.7, na Pil 4.17 + 1:16 Ŋap 119.46, na Mk 8.38, na Up 3.26, na 13.46, na 1 Ko 1.18-24, na 2 Ti 1.8 + 1:17 Aba 2.4, na In 3.36, na Ro 3.21-22, na Gal 3.11, na Ib 10.38 + 1:18 Up 17.30, na Epe 5.6, na Kol 3.6, na 2 Te 2.12 + 1:19 In 1.9, na Up 14.15-17, na 17.24-28 + 1:20 Iop 12.7-9, na Ŋap 19.1, na Up 14.17, na 17.27, na Ib 11.3 + 1:21 Ier 2.5, na Epe 4.17-18 + 1:22 Ier 10.14, na 1 Ko 1.20 + 1:23 TW 4.16-18, na Ŋap 106.20, na Ier 2.11, na Esi 8.10, na Up 17.29 + 1:24 Up 7.42, na 14.16, na 1 Ko 6.18, na Epe 4.18, na 1 Te 4.4 + 1:25 Ais 44.20, na Ier 13.25, na 16.19, na Emo 2.4, na Ro 9.5, na 1 Te 1.9, na 1 Io 5.20 + 1:26 TN 18.22-23, na Epe 5.12 + 1:27 TN 18.22, na 20.13, na 1 Ko 6.9 + 1:32 Ŋap 50.18, na Osi 7.3, na Ro 2.2, na 6.21